
 
   [image: cover]
 


Jules Bennett

Dobbeltspill

Oversatt av Mona Berge

MINISERIE: SANGER FRA NASHVILLE


Melodiene om hjerte og smerte treffer rett i hjertet. Gå ikke glipp av den nye miniserien Sanger fra Nashville, der musikken står i sentrum. Dette er del en.

Kjære leser!

Velkommen til Beaumont Bay i Tennessee – der alle som betyr noe kommer for å feste, slappe av og mingle. Denne lille byen har mer enn countrystjerner. Den har familiedramaer, hemmeligheter, skandaler og en overlegen og arrogant selvutnevnt «førstedame».

Jessica Lemmon og jeg elsket å jobbe med denne serien sammen, og du får en flott start med den første boken. Hannah Banks er en populær countryartist og den nyeste artisten i stallen til Will Sutherland. De har store planer for fremtiden. Det de ikke hadde regnet med, var en affære som de må holde skjult.

Jeg har alltid elsket en god tvillinghistorie, og denne er intet unntak. Dessuten har Will en hel gjeng med kjekke brødre. Sutherland-mennene vil bli en stor del av denne serien, og du kan glede deg til å følge hver og en av dem!

Jules

Will Sutherland satte seg inn i båsen i hjørnet og så at Hallie Banks manøvrerte seg rundt bordene i Rise and Grind.

Dette lille møtet burde ikke ha gjort ham irritert allerede, men det gjorde det. Will hadde ikke lyst til å møte Hallie – han ville møte tvillingsøsteren hennes, Hannah.

Men Hannah Banks, den populære countrystjernen, hadde åpenbart ikke tid til sånne hverdagslige detaljer som å bestemme innspillingstidene i studio for neste album, eller gjennomgå turnédatoene og lokalene.

Han hadde bare møtt henne noen få ganger under diverse eventer i bransjen. Han hadde alltid tenkt at hun var veldig tiltrekkende. Hun kunne få en hvilken som helst mann til å snu seg etter henne.

Denne egoistiske oppførselen hennes hadde kanskje fungert i det forrige plateselskapet hennes, men nå som hun hadde skrevet kontrakt med Elite, måtte hun godta at det ikke var hun som bestemte. Det var han som bestemte nå.

Hallie smilte vennlig og rakte frem hånden. «God morgen. Har du ventet lenge?»

Will reiste seg og trykket hånden hennes. Han ble overrasket over hvor myk og delikat den var. Han kunne ikke huske at han hadde lagt merke til Hallies hender før  … og han burde ikke legge merke til dem nå.

Det siste han trengte var å være tiltrukket av tvillinger. Det ville ikke være bra for forretningene. Dessuten passet det ikke imaget hans å være tiltrukket av noen av dem.

Hallie var mer konservativ i klesveien enn søsteren, som elsket glitter og stas. Det var kanskje fordi Hallie var manageren og jobbet bak scenen. Hannahs mer karismatiske og påtrengende personlighet var ikke noe han burde være tiltrukket av. Men han var det.

Han måtte få kontroll på disse tankene.

«Nei da, jeg kom nettopp.» Han slo ut med hånden mot stolen midt imot. «Sitt ned.»

Hun satte vesken på den ledige stolen og satte seg ned. En barista kom bort for å ta opp bestilling, og trakk seg tilbake igjen.

«Hvorfor kunne ikke Hannah komme i dag?» spurte han og håpet å få et direkte svar denne gangen.

Hallie kikket opp på ham. «Å, sa jeg ikke det? Hun bare ba meg om å møte deg. Når vi har snakket sammen, går jeg gjennom alt sammen med henne. Hun vil spille inn musikken i hjemmestudioet sitt, det var det viktigste jeg skulle fortelle deg.»

Selvfølgelig. Will burde ikke ha blitt overrasket over det. For noen uker siden hadde en forferdelig storm feid over Beaumont Bay, og byen hadde fremdeles ikke kommet til hektene igjen. Men området som ble kalt The Bay, ville nok komme raskt på fote igjen. Det var lekegrinden til Nashville, der alle avtalene ble inngått, og der countrymusikkeliten skjulte sine dypeste hemmeligheter. Dessuten var det der den legendariske musikkprodusenten Mags Dumond hersket  … eller trodde at hun gjorde det.

Riktignok var det Mags som hadde bygget opp Beaumont Bay sammen med sin avdøde mann og tidligere ordfører. Hun hadde vært forutseende og lagt alle selskapene sine der opp gjennom årene. Nå var det en nødvendighet å eie et andre hjem i The Bay for alle som var noe i Nashville.

Familien til Will hadde sine røtter der. Travis og Dana Sutherland jobbet i eiendomsbransjen og eide nesten alt som Mags ikke hadde satt klørne i.

Men Sutherland-brødrene hadde skapt seg et navn i musikkbransjen og holdt seg unna Mags så godt de kunne. Den kvinnen hadde vært en torn i øyet på familien hans i mange, mange år. Men det ville han ikke tenke på nå. Det neste tilskuddet til familiens musikkimperium var Hannah Banks. Og så skulle renoveringen av studioet gjøres ferdig.

Rekonstruksjonen tok altfor lang tid. Han hadde musikk å skape og vokalister som var avhengige av ham, for ikke å snakke om turneene som ble promotert for album som snart skulle slippes.

Hele situasjonen var et mareritt, og Hannah Banks – superstjernen han hadde stjålet fra Mags og som han trengte for å realisere planene sine – hadde ikke tid til å møte ham ansikt til ansikt. Hun sendte managersøsteren sin i stedet.

«Jeg må se studioet hennes før jeg kan si ja til det», sa Will. «Vi må starte innspillingene i neste uke hvis vi skal klare å overholde fristene. Si til Hannah at jeg kommer hjem til henne i morgen tidlig.»

Hallie presset de rosa leppene sammen og ristet på hodet. «Det passer ikke i morgen.» Hun fant frem telefonen og skrollet. «Hva med tirsdag klokken ti?»

Nå var det fredag. Han kunne ikke vente til tirsdag. Will sukket tungt. Skulle Hallie være like vanskelig som countrydivaen? Trutmunnen sa ja, og noe hardt og mørkt steg opp i ham.

Det var da han forsto at det var noe som skurret.

«Jeg vet ikke hvordan det var da hun jobbet for Mags i Cheating Hearts, men nå som hun jobber i Elite, er det jeg som bestemmer timeplanen og sier når ting skal gjøres.»

Hallie så på ham med smale øyne. «Jaså, sier du det? Vel, kanskje jeg skulle ha blitt værende i Cheating Hearts, da.»

Will sperret opp øynene, la håndflatene på bordet og bøyde seg frem. «Hannah? Tuller du med meg?»

Hun bannet lavt, og Will skar tenner. Han hadde visst at noe ikke stemte, men han hadde ikke trodd at hun var så barnslig at hun lot som om hun var tvillingsøsteren sin. Det hadde uansett ikke gått i lengden.

Hannah Banks skulle snart forstå hvem det var som bestemte.

*

Fanken også. Hun hadde forsnakket seg. Hvordan kunne hun late som om hun var søsteren, kle seg som henne og bruke briller, og så forsnakke seg allerede etter fem minutter?

Hannah rettet ryggen og stirret på mannen på den andre siden av bordet. Will Sutherland var innmari sexy, så det var kanskje derfor. Han gjorde henne nervøs. Hvordan skulle hun klare å opprettholde illusjonen når hun ikke klarte å tenke på noe annet enn å dra fingrene gjennom håret hans? Og de leppene, som nå var smale av frustrasjon, de så fristende ut. Var han god til å kysse?

Hun hadde ikke vært tiltrukket av en mann på veldig lenge, så hvorfor ble hun tiltrukket av denne mannen? Hun hadde håpet at det å utgi seg for å være Hallie ville legge en demper på følelsene som oppsto når han var i nærheten.

Men sånn hadde det ikke gått, og hun hadde røpet seg. Som om hun trengte flere problemer nå. Hun hadde visst at det å bytte plateselskap ville bli vanskelig uansett hvem hun valgte. Mags hersket i denne byen, og hun ville ikke miste Hannah. Men Elite, og Will, passet bedre for henne. Så hun hadde håpet at hun skulle klare å ignorere følelsene hun hadde for en av de mest sexy mennene i Beaumont Bay.

Åpenbart måtte hun gjøre mer enn å utgi seg for å være Hallie for å holde hodet kaldt og fokusere på karrieren.

«Hva i helvete er du holder på med?» Will lente seg frem og snakket mellom sammenbitte tenner.

Å, de blå øynene ble en anelse mørkere. Sinne og opphisselse balanserte noen ganger på den samme, tynne linjen.

Hun klemte hendene sammen under bordet. Hun kunne ikke vise hva hun følte. Hva ville det føre til? Hvis Will gjengjeldte følelsene hennes, hva da? Media kom til å sluke dem levende, og det ville bli påstått at hun hadde ligget seg til kontrakten. Alt hun hadde jobbet for, ville være bortkastet.

Hun ville ikke sverte ryktet sitt eller ryktet til Elite Records. Hun var en artist, det var hele livet hennes. Hun hadde nesten risikert alt da hun forlot Cheating Hearts for å prøve noe nytt. Hun hadde ikke råd til å satse på en tilfeldig, og kanskje forbigående, tiltrekning.

Dessuten hadde hun valgt Elite på grunn av de sterke familiebåndene der. Will og de tre brødrene hans jobbet alle i musikkbransjen. Hun visste at det kom til å bli til stor hjelp for henne.

«Jeg ’holder ikke på med’ noe», sa hun i en sukkersøt tone.

«Hvorfor lot du som om du var søsteren din da?»

Baristaen avbrøt dem og satte ned drikkevarene de hadde bestilt. Hannah løftet glasset med chai med mandelmelk og tok en slurk. Ah, perfekt. En liten smak av normalitet i dette spente øyeblikket var akkurat det hun trengte.

«Hannah», sa Will oppfordrende.

Hun møtte blikket hans og trakk på skuldrene. «Jeg ville vite mer om hvordan du er som person. Hallie møtte deg sist, og så var vi alle samlet for å skrive under på kontrakten, men jeg ville ha et møte med deg i en avslappet setting. Jeg ville bli kjent med deg uten at du visste hvem jeg var.»

Han sa ingenting, bare stirret på henne. Det rykket i en muskel i kjeven. Han hadde en markert kjeve med litt mørk skjeggstubb.

Ta deg sammen, Hannah. Du er avhengig av ham.

Hvis hun ville bli sett som noe mer enn ei jente med søte sanger, trengte hun Will. Hun trengte denne forandringen. Hun ville ut av det sporet Mags hadde satt henne i, og det neste kapittelet i karrieren sto og falt med at hun fikk gjort alt riktig denne gangen. Hun hadde ikke råd til noen feilskjær hvis hun ville bli sett på som en seriøs artist og komme opp til det neste nivået.

«Jeg kjenner deg ikke særlig godt.» Hun tvang seg til å konsentrere seg om det forretningsmessige og ikke tiltrekningen som lå og dirret i luften mellom dem. «Men jeg tok en stor risiko da jeg skiftet over til selskapet ditt. Jeg ville vite litt mer om deg som person før jeg snakket med deg som meg.»

«Det henger jo ikke på greip», sa han. «Fra nå av vil jeg ikke ha noe av at du spiller et spill.»

«Jeg spiller ikke et spill», insisterte hun. «Dette er karrieren min. Jeg tar vare på meg selv.»

Hannah ville ikke fortelle ham om alle grunnene hun hadde til å utgi seg for å være søsteren. Det eneste hun hadde sagt, var at Hannah ikke hadde kommet overens med Mags, og det var alt han trengte å vite.

Mags og Hannahs bestemor hadde hatt en feide gående i flere tiår. Hannahs bestemor var den verdensberømte Eleanor Banks. Hun hadde solgt flere plater i countrysjangeren enn noen annen kvinne.

Ingen kunne måle seg med Eleanor i så måte, og Mags var sjalu. Da Mags giftet seg, var ektemannen hennes ordfører i Beaumont Bay og hadde forbindelser til eiendomsbransjen. Han kjøpte et plateselskap til henne og lot henne ha en finger med i spillet i forretningene.

To generasjoner senere var Mags sjalusi fremdeles virksom. Det var derfor hun ville ha Hannah i plateselskapet sitt den gangen for ti år siden. Etter et tiår med Mags’ hersing, hadde Hannah fått nok. Hun ville ut av den rollen Mags hadde skapt for henne og skrive mer følelsesladde tekster som virkelig fikk frem talentet hennes. Hun ville vise at hun hadde mer å by på enn bare en god stemme. Hun trodde virkelig at hun hadde noe å dele med verden gjennom sangtekstene.

Det var derfor hun hadde gått over til Will. Hun hadde gått med på betingelsen at hun måtte spille inn en sang skrevet av Cash Sutherland – en av brødrene til Will – og den sangen skulle være åpningsnummeret på den nye turneen. Cash hadde rykte på seg for å være en playboy, og Will var overbevist om at hun kunne hjelpe til med å forbedre imaget hans.

«Vi spiller inn hjemme hos meg», fortsatte hun bestemt. Hun hadde lært av Mags at hun måtte være bestemt for å få viljen sin, så nå viste hun at hun ikke lot seg pelle på nesen. Nå hadde hun muligheten til å gjøre som hun ville og bestemme selv.

«Du kan komme og vurdere det, men det er det beste stedet. Jeg føler meg vel der, og alt er topp moderne. Du finner ikke bedre utstyr noen andre steder.»

Will trakk på skuldrene. «Vi får se. Når studioet mitt er restaurert, skal vi jobbe der. Du har sett på sangen til Cash? Den jeg sendte via søsteren din?»

Hannah nikket. «Jeg ville snakke med deg om det. Jeg er ikke sikker på om det er den første sangen vi bør slippe som singel.»

Hun ville begynne på nytt med helt ny sound, så hun ville ikke binde seg til noen andres tekster. Hun hadde sine tekster, flere sanger, faktisk, men hun hadde holdt dem hemmelig. Ikke engang søsteren visste om dem.

Hun hadde håpet å presentere dem for Will og se om de kunne gjøre denne lanseringen ny på alle måter. Hittil hadde hun alltid spilt inn andre folks sanger, og nå ville hun at hennes sanger skulle være på det første albumet fra Elite.

«Sangen til Cash er en av betingelsene i kontrakten», sa Will, som om hun ikke kunne den kontrakten utenat. «Det kan ikke forhandles.»

Måten han sa det på mens han stirret intenst på henne, var opphissende. Men hun ville ikke bli opphisset av at han oppførte seg dominant. Hun ville jobbe og bli tatt seriøst som sanger og låtskriver. Men for at det kunne skje, måtte hun åpne seg opp.

Ikke riktig ennå, men snart.

Tanken var både skremmende og spennende. Hun hadde aldri blottlagt seg slik før. Å synge ordene en annen person hadde satt på papiret, var én ting, men å slippe fansen inn i hennes egne private tanker, var noe helt annet.

Selv om hun var Hannah Banks. Hun hadde skapt seg et navn og var veldig populær, men var fremdeles usikker. Hun var redd for avvisning, og det kunne stikke kjepper i hjulene for henne hvis hun ikke mønstret mer mot snart. Hun hadde gått over til Elite, og det var første skrittet på veien.

«Jeg må komme hjem til deg», sa han og rev henne ut av tankene.

«Når?»

De lange fingrene hans la seg om kaffekoppen, og hun klarte ikke å la være å stirre. Alt ved ham oste av makt, sexappell og altfor mange andre like forlokkende, og frustrerende, kvaliteter. Hun måtte bruke alt hun eide av viljestyrke for å skyve vekk følelsene. Will og Elite skulle føre henne til neste nivå i karrieren  … og ingenting annet.

«Siden det ikke passer for deg i morgen, drar vi dit nå.»

Hannah lo. «Nå? Det går ikke.»

«Greit», brummet han. «Om en time.»

Hannah sukket og ristet på hodet. «Det er ikke så mye annerledes enn nå.»

Will skjøv kaffekoppen til side og bøyde seg frem. «Jeg vet ikke hvordan du håndterte arbeidsforholdet med Mags, men med meg vil det være nært og påtakelig. Jeg er med deg hvert skritt på veien. Navnet mitt er assosiert med plateselskapet, så jeg godtar ingen tabber.»

«Tror du jeg vil at noe skal gå galt?» spurte hun irritert. «Dette er karrieren min. Jeg tar en stor risiko ved å hoppe fra Mags til deg og la broren din få åpningsnummeret på turneen.»

«Unnskyld?»

Hannah kikket opp. To unge jenter smilte nervøst til henne.

«Unnskyld», sa jenta igjen. «Du er favorittsangeren min, så jeg lurte på om jeg kan få autografen din?»

Hannah ble aldri lei av å møte fans og skrive autografer. Dette var en del av bransjen hun virkelig elsket. Hun husket hvor hyggelig bestemoren alltid hadde vært overfor fansen. Hun hadde alltid sagt at uten fansen hadde det ikke vært noen musikkindustri. Så Hannah var takknemlig for hver autograf og selfie hun ble bedt om. Det var disse menneskene som kjøpte musikken hennes og lot henne bli værende i den bransjen hun elsket.

«Selvfølgelig kan du det», sa Hannah og smilte. «Har du noe å skrive på?»

Jenta lette febrilsk i vesken, og Will kom henne til unnsetning.

«Her.» Han tok en ren serviett fra bunken og tok opp en penn fra lommen.

«Takk», sa Hannah og så opp på jenta igjen. «Hva heter du?»

«Tasha. Jeg hører på deg hver dag når jeg trener dans. Det har vært til stor hjelp etter at foreldrene mine ble skilt.»

Hannah skrev navnet sitt og brukte den velkjente hjertesignaturen. Alle som ba om en autograf fortalte alltid hvordan musikken hennes påvirket dem, og hun elsket hver eneste historie. Å påvirke folks liv på en positiv måte, det var det hun ville.

«Det var leit å høre om foreldrene dine», sa Hannah da hun ga Tasha servietten. «Jeg er glad for at jeg kan være en liten trøst.»

Tasha så på autografen, og så smilte hun bredt igjen. «Så kult. Vent til jeg viser den til vennene mine. Tusen takk!»

Hannah skjøv stolen tilbake og reiste seg, rakte frem armene og ga jenta en klem. «Bare hyggelig, Tasha. Jeg er så glad jeg fikk møte deg.»

Den unge jenta formelig danset tilbake til disken og hentet drikken sin før hun gikk ut. Hannah satte seg ned igjen. Hun la merke til Wills granskende blikk.

«Hva er det?»

«Det er ikke mange stjerner som deg som vil la ei ungjente forstyrre på den måten.»

«Det er bare sånn jeg er. Du kan venne deg til det med det samme. Hadde det ikke vært for fansen min, hadde jeg ikke hatt en karriere, og du ville ikke ha tjent penger på meg.»

Will trakk på smilebåndet. Hannah tenkte at han kunne være både frustrerende og sexy på samme tid  … Og det var problematisk.

«Jeg klaget ikke over forstyrrelsen», sa han. «Du bør alltid snakke med fansen. Jeg sa bare at det ikke er alle som ville ha gjort som deg.»

Hannah angret på at hun hadde røpet seg. Hvis hun ikke hadde gjort det, kunne hun fremdeles ha latt som om hun var Hallie, og da ville hun ikke ha behøvd å bekymre seg for noe. Hallie var rolig, stillfaren og målbevisst, men på en behersket måte. Hannah følte ofte at følelsene var ute av kontroll, som om hun hadde mistet seg selv et sted i løpet av de årene hun hadde latt Mags diktere imaget hennes. Hun prøvde fremdeles å finne seg selv.

Og derfor måtte hun fokusere på dette vendepunktet i livet og karrieren.

«Jeg vil ikke krangle med deg», sa hun. «Hvis du vil bli med meg hjem, så kan vi gå nå. Jeg har andre ting å gjøre i dag.»

Hva det var, hadde ikke han noe med. Hun var kanskje avbildet overalt i blader og på nettet, men hun ville holde den usikre delen av seg selv hemmelig. Hun elsket livet hun hadde skapt, men hun hegnet om privatlivet. Selv om Will eide musikken hennes nå, betydde ikke det at han også eide henne som person.

Det kom til å bli litt av en jobb å bevise for fansen og publikum generelt at hun ikke var den divaen Mags hadde fremstilt henne som også. Men Will kjente verken henne eller arbeidsmetoden hennes, og hun fikk bare én sjanse til å gjøre et førsteinntrykk.

Irriterende nok måtte hun hele tiden minne seg selv på at de bare jobbet sammen  … ikke noe mer. Det betydde at hun ikke kunne begjære ham eller flørte med ham. Det var veldig viktig at hun oppførte seg strengt profesjonelt, slik at hun kunne fremstå for omverdenen som en voksen artist og seriøs låtskriver.

Bare fordi hun ikke hadde blitt tent av en mann på veldig lenge, betydde ikke det at hun skulle gjøre noe med tiltrekningen hun følte nå. Hun måtte bare undertrykke følelsene. Hun ville ikke risikere alt for et engangsligg med Will Sutherland.

Will ble sjelden overrasket, men da han så seg rundt i det topp moderne studioet, måpte han av forbløffelse. Han hadde ikke forventet at Hannah hadde så mye teknologi og plass i hjemmet sitt. Han hadde gått ut fra at hun var en som overlot grovarbeidet til andre og brukte andres studioer. Men å se at hun var så opptatt av alle detaljer, var forfriskende  … og ganske opphissende.

Men han burde ikke ha blitt så overrasket. Bestemoren hennes var tross alt Eleanor Banks. Perfeksjon hadde nok vært normen for Hannah fra hun var liten.

Hun hadde rykte på seg for å være en diva som var opptatt av at klær, sminke og hår alltid var perfekt. Han ble gledelig overrasket over å oppdage at hun ikke bare satte opp en fasade, men at perfeksjonismen også gjaldt andre områder av karrieren.

«Dette er godt nok.»

Hannah lo. «Jøss, hold igjen litt på rosen.»

Han snudde seg mot henne og ignorerte ilingen av opphisselse. Hun hadde skiftet klær etter at hun kom hjem. Nå hadde hun på seg en svart jeans som satt så lavt på hoften at det skulle ha vært ulovlig. Den blå toppen nådde ikke helt ned til bukselinningen, så bar hud syntes. Hun hadde sminket seg mer og gjort noe med håret  … Det så tykkere ut.

Hvordan gikk hun fra småby-Hannah til sceneklar-Hannah på så kort tid? Var hun alltid sånn som dette hjemme? En superstjerne selv i hjemlige omgivelser? Kunne hun ikke bare være seg selv? Eller kanskje hun var blitt formet til denne personen så lenge at hun hadde mistet seg selv på veien.

Vel, det hadde ikke han noe med. Han behøvde ikke å gå inn i et følelsesmessig forhold med henne. Så lenge hun fortsatte å skape hitlåter, var han fornøyd.

Han var også veldig fornøyd med studioet hennes. Da de dro fra kaffebaren, hadde han stukket innom Elite for å se hvordan det gikk med oppussingen. Det gikk ikke raskt nok etter hans mening, men det kunne han ikke gjøre stort med. De kunne bruke Hannahs studio i mellomtiden.

«Jeg vil at Cash skal være her når vi spiller inn Kiss my heart», sa han. «Det er bare rett og rimelig, siden det er hans låt og dere to skal turnere sammen.»

Han så hvordan ulike uttrykk gled over ansiktet hennes, for raskt til at han kunne identifisere dem, men han behøvde ikke å vite hva hun følte. Han var ikke her for å bli kjent med henne på et personlig plan. Han var her for å tjene penger, og Hannah Banks var billetten hans til å hjelpe Elite og broren.

«Greit», sa hun. «Skal han bruke dette studioet også? Vi har den andre sangen vi skal gjøre som en duett.»

Will ristet på hodet. «Han spilte inn ganske mye før stormen kom. Han har et par låter han må legge vokal på, men det kan han gjøre hjemme hos seg selv. Vi spiller inn duetten her. Studioet mitt er ikke ferdig før om tre uker.»

Det virket som en evighet. Hannah og Cash var ikke de eneste artistene han hadde i stallen, så han måtte komme i gang igjen for å gjøre opp for tiden han hadde mistet. Ikke å ha kontroll over sitt eget studio, var frustrerende.

Studioet hennes var mer feminint enn hans. Det luktet som henne – en sexy blomsterduft. Hun hadde et lyst teppe på gulvet i innspillingsområdet, og det var bilder på veggen som viste bestemoren hennes på scenen. Det var ingen tvil om at Eleanor Banks hadde vært et forbilde og en god støttespiller for Hannah.

Eleanor hadde flyttet til området for noen år siden, til et stort hus med tre etasjer oppe i åssiden. Hun dukket fremdeles opp på prisutdelinger og sang duetter med nye artister nå og da. Hun var, og ville alltid være, et ikon.

Han håpet inderlig at Hannah var denne generasjonens Eleanor Banks.

«Cash må gjerne komme og spille inn låter her», sa Hannah og rev ham ut av tankene. «Jeg har bare møtt ham på prisutdelinger. Vi kan like gjerne bli kjent med hverandre nå, siden vi skal være sammen i flere måneder neste sommer.»

Will nikket. «Ja, jeg skal ordne det. Passer det på mandag?»

Hun snurpet munnen mens hun tenkte seg om, og Will kjente den ilingen gjennom kroppen igjen. Nå satt han fint i det. Fanken. Han hadde ikke ant at hun kom til å ha en sånn virkning på ham. Han hadde regnet med at han ville ha med en diva å gjøre, men hadde ikke tenkt på at han kunne bli tiltrukket av henne.

Countrymusikkbransjen flommet over av vakre kvinner, fra artister til bransjefolk. Hvorfor var han tiltrukket av Hannah? Hvorfor ble han gal av begjær av denne kvinnen? Hun kom trolig til å irritere vettet av ham når de jobbet sammen.

Sannsynligvis fordi han ikke kunne få henne.

Will Sutherland fikk alltid det han ville ha når han ville ha det. Hvis ønskene hans ikke kunne oppfylles umiddelbart, fant han til slutt en utvei. Men et intimt forhold med Hannah, kom ikke til å skje, til det hadde han investert for mye i henne profesjonelt sett. Og vissheten om at han ikke kunne få det han ville ha, gjorde ham en smule irritert.

«Mandag formiddag passer dårlig. Jeg har en viktig avtale», sa hun. «Men jeg kan være hjemme igjen ved totiden. Er det greit?»

«Jeg har et møte den ettermiddagen med entreprenøren.»

«Send Cash hit likevel», sa hun med et skuldertrekk. «Det er ikke sikkert vi trenger deg her.»

Selvfølgelig trengte de ham, om ikke annet så som anstand. Det lignet ikke ham å være sjalu, men nå kjente han sjalusien brenne i kroppen. Aldri i verden om Will ville slippe løs den flørtende playboybroren på Hannah. Det siste noen av dem trengte var en flammende flørt mellom de to. Fokuset lå på Hannahs relansering og Cashs nye image.

Og det var nettopp det Will måtte si til seg selv også. Hannah var forbudt område  … for alle i Sutherland-familien.

Sutherland-brødrene var alle single og fremgangsrike. Cash var musiker, Gavin advokat for stjernene og Luke eide flere barer og restauranter i de mest lukrative strøkene der kjendisene vanket. De var nok alle interessante for en singel kvinne. Men ikke Hannah. Aldri i verden om hun skulle fatte interesse for noen av dem.

«Jeg flytter det møtet. Mandag klokken to er greit», sa han.

Hun så på ham med smale øyne og tok et skritt mot ham. «Stoler du ikke på at Cash og jeg kommer overens uten deg? Jeg lover at jeg skal oppføre meg pent.» Hannah sendte ham et strålende smil.

«Jeg hadde ikke forventet noe annet», sa han tørt og prøvde å oppføre seg som den profesjonelle musikkprodusenten han var.

Hun la hodet på skakke og prøvde åpenbart å se flørtende og søt ut. «Vi kan sikkert sette av litt tid til å hygge oss også. Du vet hva de sier om bare jobb og ingen moro.»

«Ja. Bare jobb betyr fetere bankkonto.»

Hannah himlet med øynene. «Penger, penger, penger. Du høres ut som Mags.»

Will reagerte før han rakk å tenke seg om. Han grep tak i armen hennes. «Ikke sammenlign meg med den kvinnen igjen», snerret han da hun sperret opp øynene. «Jeg er ikke som henne.» Uten at han skjønte hva han gjorde, dro han henne inntil seg. Grepet om armen hennes var ikke hardt, men han hadde ikke ment å røre ved henne i det hele tatt.

Hannah så opp på ham og skilte leppene. Han stivnet til. Han hadde gjort en feil, og nå var det for sent. Han hadde mistet kontrollen. Hannah la håndflatene mot brystkassen hans mens hun så opp på ham, og Will måtte mønstre alt han eide av viljestyrke for å trekke seg unna.

«Så du er ingen Mags Dumond-fan?» Hannah la armene i kors og virket fullstendig uberørt av det som nettopp hadde skjedd. «Det er gjensidig. Hun ser på deg som en trussel.»

«Jeg er det.»

Hannah smilte skjevt, og det fikk henne til å se søt ut, selv om hun prøvde å legge an en forførende mine. «Hun kjenner presset nå som jeg har forlatt selskapet hennes. Hun kommer til å prøve seg på Cash.»

Will brast i latter. «Hun må ha digre baller for å prøve seg på ham.»

«Å, ja, hun har det», sa Hannah med en liten latter. «Hun går etter det hun vil ha, og hun lar seg ikke stoppe av noe.»

«Hver eneste artist i Elite er forbudt område for henne», sa Will. «Særlig du og Cash. Jeg håper hun prøver seg på ham. Han kommer til å le henne opp i ansiktet og si akkurat hva han mener om tilbudet hennes.»

«Er alle brødrene dine lik deg?» spurte hun.

«Lik meg? Hvordan da?»

Hannah trakk på skuldrene. «Utadvendt, direkte, målbevisst, arrogant.»

Will måtte le igjen. «Takk for komplimentene.»

«Ja, selvfølgelig tar du alt det som komplimenter», mumlet hun.

Will stakk hendene i lommene. «Skal vi stå her og diskutere hele dagen?»

«Jeg er som regel enkel å ha med å gjøre. Men Mags og jeg føk i tottene på hverandre fordi jeg alltid hadde følelsen av at hun prøvde å kontrollere meg, leve livet sitt gjennom meg  … hvis du skjønner hva jeg mener.»

Ja da, han skjønte godt hva hun mente. Margaret Dumond ville bli den neste store stjernen da hun var yngre, men var blitt overskygget av bestemoren til Hannah. De to hadde debutert samtidig, men fansen hadde foretrukket Eleanor.

Så giftet Mags seg med Edward Prescott, ordfører i Beaumont Bay. Familien hennes hadde vært med på å grunnlegge byen. Det var derfor hun holdt på pikenavnet sitt. Edward hadde forgudet Mags. Han hadde kjøpt et plateselskap til henne, og slik ble Cheating Hearts født. Mags forsto åpenbart at hvis hun ville skape seg et navn i bransjen, måtte hun gjøre noe annet enn å synge.

Da hun hadde sikret seg noen artister i tallen, fikk hun makt til å bringe superstjernene i Nashville til Beaumont Bay. Hun kalte seg selv «Beaumont Bays førstedame», og bransjen spilte med.

«Jeg er også lett å ha med å gjøre», sa han. «Så lenge du gjør som jeg sier og det ikke blir noen flere av disse tvillingbyttene.»

Hannah himlet med øynene. «Du må komme over det. Du er for søt til å gå rundt og surmule.»

Søt? Han var da for helsike ingen valp?

«Du kommer ingen vei med flørting.»

Hun la hodet på skakke og sendte ham et smil som fikk begjæret til å vokse enda mer. Fanken også. Hun visste hvor sterk sexappell hun hadde, men han skulle ikke bli enda en mann som falt for det. Hannah Banks kunne få hvilken mann hun ville  … bortsett fra ham. Det eneste han ville ha fra henne, var gode salgstall og hjelp til å heve broren hans til stjernestatus.

«Hvis du tror jeg flørter, har du hengt rundt feil kvinner.»

Han hadde ikke hengt rundt noen kvinner utenom jobben. Will hadde brukt alle sine krefter og all sin tid på å holde Elite på toppen siden han overtok som tjuesjuåring. Will elsket alt ved musikkbransjen. Han hadde vokst opp i Beaumont Bay og fått countrymusikken inn med morsmelken. De store stjernene kom til Bay-området for å more seg, for å slappe av, for å gjemme seg og leve livet. De kom hit for å være seg selv, slappe av på lokale barer, finne tilbake til røttene og spille musikk for moro skyld.

Will bodde ikke langt unna Hannah, men han hadde aldri vært hjemme hos henne før. De hadde bare møtt hverandre et kort øyeblikk i studioet hans før stormen rammet området. Så hadde han møtt Hallie hjemme hos seg for å forhandle om kontraktsvilkårene. Han hadde aldri følt dette begjæret under møtene med tvillingsøsteren hennes. Ikke en eneste gang.

Hvis Hannah flørtet med ham, kom hun utvilsomt til å flørte med Cash også. Cash og Gavin var glad i damer, og de unnskyldte seg ikke for livet de levde. Ingen av Sutherland-mennene gjorde det, men Will og Luke var litt roligere. De jobbet hardt og festet hardt, og det var det som gjorde dem så forbasket dynamiske og fremgangsrike.

«Hvem jeg henger med eller ikke i fritiden, har ikke du noe med», sa han.

«Mulig det, men media elsker å ta bilder av oss begge, og det kan jeg si deg, at den dama du spiste middag med for et par uker siden, er ikke noe å samle på.»

Will brast i latter. «Ikke noe å samle på? Hvordan kan du si det?»

«Jeg ble oppdratt til å være ærlig og si hva jeg mener, men jeg har gode sørstatsmanerer. Jeg holder de verste skjellsordene for meg selv.»

Will ble fascinert og veldig interessert i å høre nøyaktig hva Hannah mente om daten hans med Bethany. Han hadde kjedet vettet av seg sammen med henne, men det sa han ikke noe om. Hun hadde vært den første daten hans på flere måneder, og etter stillheten fra Bethanys side, hadde heller ikke hun vært interessert i en ny date.

«Bare tro meg når jeg sier at hun er en skikkelig sladrekjerring», fortsatte Hannah. «Hun jobbet for en nettavis før, så hun var sikkert bare ute etter sladder.»

Will ble ikke så veldig støtt. Han tok et skritt mot henne, og hun måtte legge hodet bakover for å se ham inn i øynene. Hvorfor ville han være så nær henne hele tiden? Hvorfor pinte han seg selv med denne fristelsen?

Han hadde aldri nektet seg noe eller blitt nektet noe, så det var kanskje nettopp derfor han var så fristet. Fordi han ikke kunne få henne. Men det var noe ved henne som ga ham lyst til å skrelle vekk lagene og finne frem til kjernen i henne, finne kvinnen som fantes under fasaden som fansen så.

«Så du mener at hun ikke gikk ut med meg fordi jeg hadde sjarmert henne i senk?» fleipet han og undertrykket et smil.

Hannah klappet ham på kinnet. «Ikke bli lei deg. Hun syntes sikkert at du var søt, men jeg vet at hun prøver å bli ny sladrespaltejournalist i et magasin.»

«Det er ironisk.»

Hannahs smil ble bredere. «Litt.»

Det smilet og de øynene  … pokker heller, alt ved henne hadde en virkning på ham. Hun hadde vært like vakker i kaffebaren uten all sminken og det tykke håret. Kanskje han burde ha hatt med et vilkår i kontrakten om at hun bare skulle være seg selv når hun ikke opptrådte.

Vel, han ville ikke gå for dypt inn i dette. Han hadde ikke påtatt seg jobben som terapeuten hennes. Han måtte bare ignorere tiltrekningen og være profesjonell, slik han var med alle de andre stjernene han representerte.

Will tok et skritt tilbake og ble overrasket da hun så litt skuffet ut. Smilet bleknet, og skuldrene sank litt. Hvis han ikke hadde stirret så inngående på henne, ville han ha gått glipp av det.

Hvis denne tiltrekningen var gjensidig, var de på vei mot katastrofe. Hvordan ville en affære mellom dem ta seg ut? Ville folk tro at Hannah hadde byttet plateselskap etter at han forførte henne? Han ville ikke sverte ryktet hennes, eller sitt eget.

«Jeg kommer tilbake på mandag sammen med Cash», sa han og gjorde seg klar til å gå. «Klokken to.»

Elite hadde rykte på seg for å produsere noe av den beste musikken i bransjen, og det å ha Hannah i stallen kom til å øke nedslagsfeltet deres. Verden elsket Hannah Banks. Han hadde allerede overveid å utvide turneen til utlandet.

Will nikket og gikk ut før han gjorde noe han kom til å angre på. Han måtte konsentrere seg om hvordan han skulle markedsføre henne. Cash var også involvert i dette, og hvis Will og Hannah krysset den usynlige linjen, kom Cash også til å lide.

Det var for mye press på Will. Alles øyne var rettet mot ham, plateselskapet, familien, og Hannah. Så det skulle ikke bli noe berøring eller kyssing – nei, ingenting som ikke hadde med musikk å gjøre. Fanken heller, kanskje det var han som trengte anstand fra nå av.

Var det for tidlig å stikke innom en av Lukes barer og ta en drink?

